Komisjoni määrus (EÜ) nr 2454/97,

10. detsember 1997,

millega sätestatakse nõukogu määruse (EÜ) nr 2494/95 üksikasjalikud rakenduseeskirjad tarbijahindade harmoneeritud indeksite (THHIde) kaalumise kvaliteedi miinimumstandardite kohta

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. oktoobri 1995. aasta määrust (EÜ) nr 2494/95 tarbijahindade harmoneeritud kohta, [1] eriti selle artiklit 4 ja artikli 5 lõiget 3,

pärast konsulteerimist Euroopa Rahainstituudiga

ning arvestades, et:

määruse (EÜ) nr 2494/95 artikli 5 lõike 1 punkti b kohaselt peab iga liikmesriik koostama tarbijahindade harmoneeritud indeksi (THHI), alustades 1997. aasta jaanuari indeksiga;

komisjoni määrusega (EÜ) nr 1749/96 [2] nähti ette esialgsed meetmed määruse (EÜ) nr 2494/95 rakendamiseks;

THHIde võrreldavuse tagamiseks ja THHIde usaldusväärsuse ja asjakohasuse säilitamiseks kooskõlas määruse (EÜ) nr 2494/95 artikli 5 lõikega 3 on vaja täiendavaid rakendusmeetmeid; need rakendusmeetmed tuleb vastu võtta, pöörates erilist tähelepanu tasuvusele kooskõlas nimetatud määruse artikliga 13;

määruse (EÜ) nr 2494/95 artikli 8 lõikes 3 on nõutud, et THHI kaalumist tuleb ajakohastada nii sageli, et võrreldavuse tingimused oleksid täidetud, kuid ei ole nõutud pere-eelarvevaatluste tegemist sagedamini kui kord viie aasta jooksul, välja arvatud liikmesriikides, kus täheldatakse tarbimisharjumuste muutusi, mille puhul on sagedasemad vaatlused vajalikud; tarbijahinnaindekseid, millest kaalutud THHId tuletatakse, ajakohastatakse erineva sagedusega, mille tulemuseks on, et nendel põhinevad kaalutud THHId ei pruugi vastata selle määruse artiklis 4 ettenähtud võrreldavusnõudele; selleks et kindlaks teha, millised kaalud tuleks ajakohastada võrreldavuse tagamiseks, on vaja rakenduskõlblikku võrreldavuse mõõtu;

määruse (EÜ) nr 2494/95 artikli 9 kohaselt peavad THHId olema Laspeyres'i tüüpi hinnaindeksid; kui erinevate kaupade ja teenuste suhtelised hinnad muutuvad, võivad tarbijate kulutusharjumused muutuda sel määral, et vastavate kulutusrühmade kaalusid ning eelkõige nende aluseks olevaid koguseid tuleb nende vastavuse tagamiseks ajakohastada;

määruse (EÜ) nr 1749/96 artikli 4 alusel tuleb THHI tuletada nii, et oleks arvesse võetud uute oluliste teenuste ja kaupade hinnamuutusi;

käesoleva määrusega ei tohi liikmesriikidelt nõuda uute statistiliste vaatluste tegemist;

käesolevas määruses ettenähtud meetmed on kooskõlas statistikaprogrammi komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Eesmärk

Käesoleva määruse eesmärk on tagada, et THHId tuletatakse kasutades kaalusid, mis on piisavalt usaldusväärsed ja asjakohased rahvusvaheliste võrdluste tegemiseks.

Artikkel 2

Mõiste

Käesolevas määruses on THHI "kaalude vaatlusperiood" 12kuuline tarbimis- või kulutusperiood, mille andmetest määratakse viimase THHI väärtuse tuletamiseks kasutatavad kaalud. "Osaindeksid" on määratletud komisjoni määruse (EÜ) nr 2214/96 [3] kohaselt.

Artikkel 3

Kaalumise miinimumnõuded

1. Liikmesriigid koostavad iga kuu THHId, kasutades kaalusid, mis kajastavad tarbijate kulutusharjumusi kaalude vaatlusperioodil, mis on lõppenud mitte enam kui seitse aastat enne eelmist detsembrit.

2. Liikmesriigid kontrollivad kaalusid igal aastal tagamaks, et need on piisavalt usaldusväärsed ja asjakohased, et täita määruse (EÜ) nr 2494/95 artiklis 4 ettenähtud võrreldavusnõuet. Võib piirduda kaalude kontrollimisega osaindeksite ja nende põhikomponentide tasemel.

3. Kontrollimisel selgitavad liikmesriigid, kas pärast kasutusel olevate kaalude vaatlusperioodi on toimunud THHI suhtes olulisi muutusi iga põhikomponendi indeksi hinnaarengus või pikaajalist turu arengut igas põhikomponendi rühmas.

4. Kui usaldusväärsed tõendid näitavad, et lõikes 3 nimetatud muutused viitavad kaalude muutustele, mis põhjustavad keskmiselt enam kui 0,1 %lise THHI muutuse ühe aasta jooksul võrreldes eelmise aastaga, korrigeerivad liikmesriigid THHI kaalusid vastavalt. Liikmesriigid ei ole kohustatud arvesse võtma muutusi, mis toimuvad detsembris lõppevale kontrollile eelneva kahe aasta jooksul.

5. Liikmesriigid rakendavad kõik lõike 4 kohased korrigeerimised hiljemalt kontrolliaastale järgneva jaanuari indeksis.

Artikkel 4

Kvaliteedikontroll

Liikmesriigid esitavad komisjonile (Eurostat) tema taotluse korral piisavad andmed THHI tuletamisel kasutatud kaalude, kaasa arvatud kasutatud kaalude vaatlusperioodi, aastakontrolli tulemuste ja tehtud korrigeerimiste kohta, et hinnata käesoleva määruse täitmist.

Artikkel 5

Jõustumine

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 10. detsember 1997

Komisjoni nimel

komisjoni liige

Yves-Thibault de Silguy

[1] EÜT L 257, 27.10.1995, lk 1.

[2] EÜT L 229, 10.9.1996, lk 3.

[3] EÜT L 296, 21.11.1996, lk 8.

--------------------------------------------------